CELEX: 52019PC0124
Language: sl
Date: 2019-03-01
Title: Predlog SKLEP SVETA o stališču, ki se v imenu Evropske unije zastopa v Svetovni carinski organizaciji v zvezi s harmoniziranim sistemom

EVROPSKA KOMISIJA
            Bruselj, 1.3.2019
            COM(2019) 124 final
            2019/0069(NLE)
            Predlog
            SKLEP SVETA
            o stališču, ki se v imenu Evropske unije zastopa v Svetovni carinski organizaciji v zvezi s harmoniziranim sistemom
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep o stališču, ki se v imenu Unije zastopa v Svetu Svetovne carinske organizacije v zvezi s predvidenim sprejetjem spremembe nomenklature HS za nove tobačne izdelke
                  1
               .
            
            
               2.Ozadje predloga
            
            
               2.1.Mednarodna konvencija o harmoniziranem sistemu poimenovanj in šifrskih oznak blaga
            
            
               Cilj Mednarodne konvencije o harmoniziranem sistemu poimenovanj in šifrskih oznak blaga (v nadaljnjem besedilu: Sporazum) je olajšati mednarodno trgovino in zbiranje, primerjavo in analizo statističnih podatkov, zlasti tistih o mednarodni trgovini. Priložena ji je nomenklatura HS, tj. mednarodni harmonizirani sistem, ki sodelujočim državam omogoča, da blago, s katerim se trguje, za carinske namene uvrščajo glede na skupna načela. Zlasti nomenklatura HS vključuje opise blaga, ki se pojavljajo v obliki tarifnih številk in podštevilk, in pripadajoče številčne oznake, ki temeljijo na sistemu 6-mestnih oznak. Nomenklatura HS se revidira vsakih pet let
                  2
               . Uporablja jo več kot 190 uprav po svetu; posledično se v skladu s to nomenklaturo uvršča več kot 98 % vsega blaga, s katerim se trguje po svetu. 
            
            
               Sporazum je začel veljati 1. januarja 1988.
            
            
               Evropska unija in vse države članice so pogodbenice Sporazuma
                  3
               .
            
            
               2.2.Svetovna carinska organizacija (WCO)
            
            
               Svetovna carinska organizacija (v nadaljnjem besedilu: WCO), ki je bila ustanovljena leta 1952 kot Svet za carinsko sodelovanje, je neodvisen medvladni organ, katerega naloga je povečati uspešnost in učinkovitost carinskih uprav. WCO zagotavlja svojim članicam vrsto konvencij in drugih mednarodnih instrumentov ter storitve tehnične pomoči in usposabljanja. Danes WCO zastopa 182 carinskih uprav po vsem svetu.
            
            
               Upravljavski organ WCO je Svet, ki se pri izpolnjevanju svojih nalog zanaša na usposobljenost in spretnosti sekretariata ter vrsto tehničnih in svetovalnih odborov. 
            
            
               Tehnični odbor v okviru WCO, ki je pristojen za pripravljalno delo v zvezi s Sporazumom, je Odbor za HS. Glavne naloge Odbora za HS so naslednje:
            
            
               ·zagotoviti enotno razlago in uporabo pravnih besedil v zvezi s harmoniziranim sistemom, vključno z reševanjem sporov o uvrstitvi med pogodbenicami, in s tem olajšati trgovino; 
            
            
               ·predlagati spremembe in posodobitve harmoniziranega sistema, da bo odražal tehnološki razvoj in spremembe trgovinskih vzorcev ter druge potrebe uporabnikov harmoniziranega sistema; 
            
            
               ·spodbujati splošno uporabo harmoniziranega sistema ter preučiti splošna vprašanja in vprašanja politike v zvezi z njim.
            
            
            
               Svet WCO preuči predloge za spremembe Sporazuma, ki jih pripravi Odbor za HS, in jih lahko priporoči pogodbenicam. Spremembe, ki jih priporoča Svet WCO, se štejejo za sprejete, če nobena pogodbenica ne vloži ugovora v šestih mesecih po prejetem uradnem obvestilu.
            
            
               Stališča o HS, ki jih Unija zastopa v WCO, so usklajena z državami članicami. Unija in njene države članice imajo skupaj le en glas v Svetu WCO.
            
            
               2.3.Predvideni akt Sveta WCO
            
         
         
            
               Svet WCO bo na zasedanju, ki bo potekalo od 27. do 29. junija 2019, v skladu s členom 16 Konvencije o HS sprejel priporočilo v zvezi s spremembami nomenklature harmoniziranega sistema. To bi med drugim vključevalo spremembo v zvezi z nekaterimi novimi tobačnimi izdelki (v nadaljnjem besedilu: predvideni akt). 
            
            
               Odbor za HS bo na svojem 63. zasedanju, ki bo potekalo od 19. do 29. marca 2019, za pripravo priporočila pripravil osnutek predloga za spremembo nomenklature HS v zvezi s temi izdelki. Ta sprememba bo vključena v osnutek priporočila Svetu WCO, v tem osnutku pa bodo zbrane vse predlagane spremembe Priloge k Sporazumu (spremembe, sprejete na zasedanju v marcu, in spremembe, sprejete na prejšnjih zasedanjih Odbora za HS), o katerih bo odločil Svet WCO na svojem zasedanju v juniju. Revidirana nomenklatura HS bo začela veljati leta 2022.
            
            
               Zadevni osnutek spremembe je rezultat dela, ki ga je opravil Pododbor WCO za pregled HS. Pododbor WCO za pregled HS je o zadevnem predlogu razpravljal na svojem 55. zasedanju, ki je potekalo novembra 2018. EU takrat ni mogla izraziti svojega stališča. Rezultat dela Pododbora WCO za pregled HS se predloži Odboru za HS, da dokončno oblikuje osnutek predloga spremembe za dele, ki so še odprti za razpravo.
            
            
               Namen predvidenega akta je spremeniti strukturo nomenklature HS z namenom uvrstitve novih tobačnih izdelkov, ki so namenjeni vdihavanju s segrevanjem ali na drug način, v novo tarifno številko 2404: „Izdelki, ki vsebujejo tobak, rekonstituiran tobak, nikotin ali tobačne ali nikotinske nadomestke, namenjeni vdihavanju, brez zgorevanja; drugi izdelki, ki vsebujejo nikotin, namenjeni vnosu nikotina v človeško telo.“
            
            
               3.Stališče, ki se zastopa v imenu Unije
            
            
               Cilj predlaganega stališča je izraziti podporo osnutku spremembe nomenklature HS v zvezi z novimi tobačnimi izdelki. Njegov namen je tudi izraziti naklonjenost nekaterim izrazom, ki jih je treba vključiti v dodatne opombe k nomenklaturi HS, pri čemer so ti izrazi trenutno v osnutku spremembe še vedno navedeni v oklepajih, saj je odločitev treba še sprejeti.
            
            
               V skladu s sedanjo nomenklaturo HS večina pogodbenic, vključno z Evropsko unijo, daje prednost uvrstitvi nekaterih novih tobačnih izdelkov pod tarifno podštevilko HS 2403 99 kot „drug predelan tobak“. Zaenkrat odločitev WCO o uvrstitvi teh izdelkov še ni dokončno sprejeta.
            
            
               Za EU je pomembno, da so takšni novi tobačni izdelki opredeljeni pod ločeno tarifno številko v revidirani nomenklaturi HS, ki bo začela veljati leta 2022, da se njihova uvrstitev poenostavi. Pomembno je izraziti tudi določeno naklonjenost v zvezi z nekaterimi izbranimi izrazi, ki bodo vključeni v nove opombe k poglavju 24, da se pojasni ločnica med različnimi tarifnimi številkami v tem poglavju. Pripombe in predlogi Sekretariata WCO v dokumentu NC2591E1a (HSC/63) so bili upoštevani.
            
            
               Predlagano stališče je zato naslednje:
            
            
               –kar zadeva uvrstitev novih tobačnih izdelkov, bi morala Unija opozoriti na svoje prvotno stališče v podporo predlogu SZO/WCO, izraženemu septembra 2018, v skladu s katerim bi se novi segrevani tobačni izdelki skupaj z drugimi tobačnimi izdelki uvrščali pod tarifno številko 2403 in objektivno opredelili na podlagi njihovega načina uživanja, ki vključuje postopek segrevanja, kar bi bila ustreznejša možnost v primerjavi s sklicevanjem na odsotnost zgorevanja, ki se izpodbija. Vendar lahko Unija v duhu sodelovanja in po nadaljnjem premisleku po novem sprejme to možnost na podlagi glasovanja z večino glasov v Odboru WCO za HS in posledična prizadevanja Pododbora WCO za pregled HS, v skladu s katerimi se ti izdelki vključujejo v novo tarifno številko 2404. To velja do ocene lastnosti in emisij teh izdelkov, ki bo sledila sprejetju sklepa o novih tobačnih izdelkih in tobačnih izdelkih, ki se uveljavljajo, ob podpori Unije na 8. konferenci pogodbenic Okvirne konvencije SZO o nadzoru nad tobakom
                  4
               ;
            
            
               –kar zadeva novo opombo 2 k poglavju 24: Unija bi morala podpreti prvo možnost, ki se glasi „2. Razdelek 2404 ne zajema izdelkov, navedenih pod tarifnima številkama 2402 in 2403
                  5
               “. V nasprotju z mnenjem Sekretariata WCO, izraženim v zgoraj navedenem dokumentu, Unija ne bi smela podpirati zagotavljanja prednosti tarifni številki 2404 pri uvrstitvi nekaterih novih tobačnih izdelkov. Bolj primerno je omejiti področje uporabe te tarifne številke na izdelke, ki so pod to tarifno številko nedvoumno uvrščeni, tako da bi bili lahko tobačni izdelki, ki se lahko uvrščajo pod to tarifno številko, a tudi pod drugo tarifno številko iz poglavja 24 (2402 ali 2403), pri uvrstitvi preusmerjeni pod te druge tarifne številke;
            
            
               –kar zadeva novo opombo 3 k poglavju 24: Unija ne bi smela podpreti vključitve besedila v oklepaju, ki se glasi: „ne glede na to, ali se dim proizvaja ali ne“. Sklicevanje na dim lahko povzroči zmedo glede razlikovanja med izdelki iz tarifnih številk 2402 (in 2403) ter 2404, saj je prvotni cilj in namen oblikovanja nove tarifne številke 2404 zajeti izdelke, ki se ne kadijo na tradicionalen način. Vendar se lastnosti in emisije teh izdelkov trenutno ocenjujejo v okviru sklepa o novih tobačnih izdelkih in tobačnih izdelkih, ki se uveljavljajo, sprejetega na 8. konferenci pogodbenic Okvirne konvencije SZO za nadzor nad tobakom. Zato se zdi primerneje počakati na rezultate te ocene in ponovno preučiti to vprašanje, če se pojavijo novi dokazi, pomembni za carinsko uvrstitev.
            
            
               Predlagano stališče EU je v skladu z uveljavljeno carinsko politiko in sodno prakso Sodišča Evropske unije pri uvrstitvi blaga ob uvozu glede na njegove objektivne značilnosti in lastnosti. 
            
            
               Predlagano stališče je potrebno, da lahko EU izrazi svoje stališče na naslednjem zasedanju Sveta WCO. Enako stališče bo izraženo med pripravljalnim delom in zlasti na zasedanju Odbora za HS, pri čemer se razume, da bo EU v času zasedanja Odbora za harmonizirani sistem podprla osnutek predloga Odbora, če je v skladu z mnenjem večine pogodbenic. 
            
            
               4.Pravna podlaga
            
            
               4.1.1.Načela
            
            
               V členu 218(9) Pogodbe o delovanju Evropske unije (PDEU) so predvideni sklepi o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje akte, ki imajo pravni učinek po pravilih mednarodnega prava, ki urejajo zadevni organ. Vključuje tudi instrumente, ki nimajo zavezujočega učinka v mednarodnem pravu, vendar lahko „odločilno vpliva[jo] na vsebino ureditve, ki jo [sprejme] zakonodajalec Unije“
                  6
               .
            
            
               Postopkovna pravna podlaga za predlagani sklep o stališču, ki ga je treba zastopati v imenu Unije in ki se nanaša na predvideni akt, je zato člen 218(9) PDEU.
            
            
               4.1.2.Uporaba v obravnavanem primeru
            
         
         
            
               Svet WCO je organ, ustanovljen s sporazumom, in sicer Konvencijo o ustanovitvi Sveta za carinsko sodelovanje z dne 15. decembra 1950. To je organ, ki je v skladu z Mednarodno konvencijo o harmoniziranem sistemu poimenovanj in šifrskih oznak blaga odgovoren, da se pogodbenicam izdajo priporočila za spremembo te konvencije.
            
            
               Pričakuje se, da bo Svet WCO na svojem junijskem zasedanju pogodbenicam HS priporočil spremembo Priloge k navedeni konvenciji (nomenklature HS), za katero se pričakuje, da bo sprejeta v šestih mesecih, razen če bo temu nasprotovala ena od pogodbenic. Ko bo priporočilo sprejeto, bo vključeno v zakonodajo EU, in sicer v: Prilogo 1 k Uredbi Sveta (EGS) št. 2658/87 o tarifni in statistični nomenklaturi ter skupni carinski tarifi, saj člen 1(2)(a) navedene uredbe določa „2.  Kombinirana nomenklatura vsebuje: (a) nomenklaturo harmoniziranega sistema;“. 
            
            
               Predvideni akt ne dopolnjuje ali spreminja institucionalnega okvira Sporazuma.
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2.Materialna pravna podlaga
            
            
               4.2.1.Načela
            
            
               Materialna pravna podlaga za sklep iz člena 218(9) PDEU je odvisna predvsem od cilja in vsebine predvidenega akta, glede katerega se v imenu Unije zastopa stališče. Če ima predvideni akt dva cilja ali elementa in če je eden od teh ciljev ali elementov glavni, drugi pa postranski, mora sklep iz člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               4.2.2.Uporaba v obravnavanem primeru
            
            
               Ker se glavni cilj in vsebina predvidenega akta nanašata na carinsko unijo, je materialna pravna podlaga za predlagani sklep člen 28(1) PDEU.
            
            
               4.3 Zaključek
            
            
               Pravna podlaga predlaganega sklepa bi moral biti člen 28(1) PDEU v povezavi s členom 218(9) PDEU.
            
            
            
               5.Proračunske posledice 
            
            
               Predlog ne vpliva na proračun Evropske unije. 
            
            
               6.Objava predlaganega akta
            
            
               Ne.
            
            
            
               2019/0069 (NLE)
            
            
               Predlog
            
            
               SKLEP SVETA
            
         
         
            
               o stališču, ki se v imenu Evropske unije zastopa v Svetovni carinski organizaciji v zvezi s harmoniziranim sistemom
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 28(1) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Mednarodno konvencijo o harmoniziranem sistemu poimenovanj in šifrskih oznak blaga (v nadaljnjem besedilu: Sporazum) je Unija sklenila s Sklepom Sveta 87/369 z dne 7. aprila 1987
                  7
               , veljati pa je začela 1. januarja 1988. 
            
            
               (2)V skladu s členom 7 Sporazuma lahko Odbor za harmonizirani sistem za Svet WCO pripravi predloge za spremembe nomenklature HS. V skladu s členom 16 Sporazuma lahko Svet WCO spremembo priporoči pogodbenicam.  
            
            
               (3)Pričakuje se, da bo Svet WCO o priporočilu pogodbenicam za spremembo nomenklature HS v zvezi s poglavjem 24 odločal na junijskem zasedanju. Takšno priporočilo bo sprejeto na podlagi predloga za spremembo, ki ga pripravi Odbor za harmonizirani sistem in ki naj bi bil dokončno oblikovan na 63. zasedanju/sestanku tega odbora v času od 19. do 29. marca 2019. 
            
            
               (4)Na 8. konferenci pogodbenic Okvirne konvencije SZO za nadzor nad tobakom je bil sprejet Sklep FCTC/COP8(22) o novih tobačnih izdelkih in tobačnih izdelkih, ki se uveljavljajo, da bi se pridobili dodatni znanstveni podatki o teh izdelkih in zlasti prejela pojasnila o lastnostih in emisijah teh izdelkov.
            
            
               (5)Opozoriti je treba, da je v skladu z ustaljeno sodno prakso Sodišča Evropske unije zaradi zagotavljanja pravne varnosti in lažjega nadzora odločilno merilo za tarifno uvrstitev blaga na splošno treba iskati v njegovih objektivnih značilnostih in lastnostih, kot so opredeljene v besedilu ustrezne tarifne številke carinske nomenklature in opombah k ustreznim oddelkom in poglavjem.
            
            
               (6)Glede na priporočilo za spremembo nomenklature HS, ki ga sprejme Svet WCO, je primerno določiti stališče, ki se zastopa v imenu Unije, saj je možno, da bo priporočilo, potem ko bo sprejeto v skladu s členom 16 Sporazuma, odločilno vplivalo na vsebino prava Unije, in sicer na Prilogo 1 k Uredbi Sveta (EGS) št. 2658/87 o tarifni in statistični nomenklaturi ter skupni carinski tarifi. Stališče se bo izrazilo med pripravami na zasedanje Sveta WCO in v Odboru za harmonizirani sistem.
            
            
               (7)Primerno je, da se podpre osnutek spremembe nomenklature HS v zvezi s poglavjem 24 ter izrazijo stališča in naklonjenost Unije glede besedil, o katerih je še treba sprejeti odločitev, pri čemer se razume, da bo EU v času zasedanja Odbora za harmonizirani sistem podprla pripravo predloga tega odbora, če bo v skladu z mnenjem večine pogodbenic. 
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki se v imenu Unije zastopa v Svetu WCO, je določeno v Prilogi.
            
            
               Člen 2
            
            
               Ta sklep je naslovljen na Komisijo.
            
            
               V Bruslju,
            
            
               
                     Za Svet
               
               
                     Predsednik 
               
            
         
         
            
                  
                     (1)
                  
                        „Novi“ tobačni izdelki v okviru razprave o HS niso nujno enaki tistim, ki so zajeti v opredelitvi „novih tobačnih izdelkov“ iz člena 2(14) Direktive 2014/40/EU Evropskega parlamenta in Sveta z dne 3. aprila 2014 o približevanju zakonov in drugih predpisov držav članic o proizvodnji, predstavitvi in prodaji tobačnih in povezanih izdelkov in razveljavitvi Direktive 2001/37/ES (UL L 127, 29.4.2014, str. 1). 
               
               
                  
                     (2)
                  
                        Odkar je bila leta 1988 uvedena, je bila nomenklatura HS revidirana petkrat. Te revidirane različice so začele veljati leta 1996, 2002, 2007, 2012 in 2017.
               
               
                  
                     (3)
                  
                        Sklep Sveta 87/369 z dne 7. aprila 1987 o sprejetju Mednarodne konvencije o harmoniziranem sistemu poimenovanj in šifrskih oznak blaga in Protokola o spremembah Konvencije (UL L 198, 20.7.1987, str. 1).
               
               
                  
                     (4)
                  
                        Sklep FCTC/COP8(22).
               
               
                  
                     (5)
                  
                        Tarifna številka 2402 zajema naslednje: „Cigare, cigare, ki so odprte na obeh koncih, cigarilosi in cigarete iz tobaka ali tobačnih nadomestkov.“ Tarifna številka 2403 zajema naslednje: „Drug predelan tobak in izdelani tobačni nadomestki; homogeniziran ali rekonstituiran tobak; tobakovi ekstrakti in esence“.
               
               
                  
                     (6)
                  
                        Sodba Sodišča Evropske unije z dne 7. oktobra 2014, Nemčija/Svet, C-399/12, ECLI:EU:C:2014:2258, točke 61–64. 
               
               
                  
                     (7)
                  
                        UL L 198, 20.7.1987, str. 1.
               
            
      
    ---documentbreak--- 
      
         
               EVROPSKA KOMISIJA
            Bruselj, 1.3.2019
            COM(2019) 124 final
            PRILOGA
            k
            predlogu za sklep Sveta
            o stališču, ki se v imenu Evropske unije zastopa v Svetovni carinski organizaciji v zvezi s harmoniziranim sistemom
            
               
         
         
            
               PRILOGA 
            
            
               EU bi morala kot na najustreznejšo možnost ponovno opozoriti na svoje prvotno stališče v prid zavrnjenemu skupnemu predlogu SZO/WCO, v skladu s katerim bi bilo treba nove segrevane tobačne izdelke skupaj z drugimi tobačnimi izdelki uvrstiti pod tarifno številko 2403 in jih objektivno opredeliti z načinom uživanja, ki vključuje postopek segrevanja
                  1
               .
            
            
               EU opozarja na Okvirno konvencijo SZO za nadzor nad tobakom, h kateri so kot polnopravne pogodbenice pristopile EU in vse države članice, ter na Sklep FCTC/COP8(22) o novih tobačnih izdelkih in tobačnih izdelkih, ki se uveljavljajo. EU opozarja, da se trenutno v okviru Okvirne konvencije SZO za nadzor nad tobakom opravlja delo med drugim v zvezi z naravo emisij, ki jih proizvajajo novi tobačni izdelki, ter da bo morda treba nov razvoj dogodkov obravnavati v poznejši fazi, tj. pri pregledovanju HS v obdobju do leta 2027, če bodo odkriti novi dokazi, ki bodo pomembni za oceno objektivnih značilnosti in lastnosti takih izdelkov za carinske namene.
            
            
               Vendar pa bi morala EU upoštevati, da je usmeritev del v okviru pregledovanja HS v obdobju do leta 2022 drugačna od predloga WCO/SZO. Glede na zgoraj navedeno in da postopek odločanja ne bi bil blokiran, EU: 
            
            
               –
                     lahko sprejme osnutek spremembe, ki je rezultat dela Pododbora WCO za pregled HS, in se tako zgleduje po večini pogodbenic h Konvenciji o HS ter 
            
            
               –
                     bi morala izraziti svoje stališče glede izbire izrazov, ki so v dveh primerih še vedno v oklepajih, ker je v zvezi z njimi treba sprejeti odločitev: 
            
            
               (1)nova opomba 2 k poglavju 24: podpreti prvo možnost, ki se glasi „2. Tarifna številka 2404 ne zajema izdelkov, navedenih pod tarifnima številkama 2402 in 2403“. Unija ne bi smela podpreti zagotavljanja prednosti tarifni številki 2404
                  2
                pri uvrstitvi novih tobačnih izdelkov. Bolj primerno je omejiti področje uporabe te tarifne številke na izdelke, ki so pod to tarifno številko nedvoumno razvrščeni, tako da bi bili lahko tobačni izdelki, ki se lahko uvrščajo pod to tarifno številko, a tudi pod drugo tarifno številko iz poglavja 24 (2402
                  3
                ali 2403
                  4
               ), pri uvrščanju preusmerjeni pod te druge tarifne številke;
            
            
               (2)nova opomba 3 k poglavju 24: odkloniti podporo vključitvi besedila, ki se glasi: „ne glede na to, ali se dim proizvaja ali ne“. Sklicevanje na dim lahko povzroči zmedo glede razlikovanja med izdelki iz tarifnih številk 2402 (in 2403) ter 2404, saj je prvotni cilj in namen oblikovanja nove tarifne številke 2404 zajeti izdelke, ki se ne kadijo na tradicionalen način. 
            
         
         
            
                  
                     (1)
                  
                        Dok. WCO NC2513B1a (Priloga)
               
               
                  
                     (2)
                  
                        Nova tarifna številka 2404 bi morala zajeti naslednje: „Izdelki, ki vsebujejo tobak, rekonstituiran tobak, nikotin ali tobačne ali nikotinske nadomestke, namenjeni vdihavanju, brez zgorevanja; drugi izdelki, ki vsebujejo nikotin, namenjeni vnosu nikotina v človeško telo.“
               
               
                  
                     (3)
                  
                        Tarifna številka 2402 zajema naslednje: „Cigare, cigare, ki so odprte na obeh koncih, cigarilosi in cigarete iz tobaka ali tobačnih nadomestkov.“
               
               
                  
                     (4)
                  
                        Tarifna številka 2403 zajema naslednje: „Drug predelan tobak in izdelani tobačni nadomestki; homogeniziran ali rekonstituiran tobak; tobakovi ekstrakti in esence“.